## Uredba o provođenju Rezolucije Vijeća sigurnosti Ujedinjenih naroda u svezi sa sankcijama protiv Socijalističke Narodne Libijske Arapske Džamahirije

### NN 30/1999 (29.3.1999.), Uredba o provođenju Rezolucije Vijeća sigurnosti Ujedinjenih naroda u svezi sa sankcijama protiv Socijalističke Narodne Libijske Arapske Džamahirije

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Hrvatskoga
državnog sabora ("Narodne novine", broj 131/98), Vlada Republike Hrvatske
je na sjednici održanoj 25. ožujka 1999. godine donijela

## **UREDBU**

### **O PROVOĐENJU REZOLUCIJA VIJEĆA SIGURNOSTI UJEDINJENIH NARODA U SVEZI SA SANKCIJAMA PROTIV SOCIJALISTIČKE NARODNE LIBIJSKE ARAPSKE DŽAMAHIRIJE**

Članak 1.

Ovom Uredbom uređuje se provođenje mjera iz Rezolucije 731 (1992), Rezolucije
748 (1992) i Rezolucije 883 (1993) Vijeća sigurnosti Ujedinjenih naroda.

Članak 2.

Zabranjuje se pravnim i fizičkim osobama izvoz i iznošenje robe u Socijalističku
Narodnu Libijsku Arapsku Džamahiriju (u daljnjem tekstu: Libiju), kao i
sve gospodarske aktivnosti čija je svrha opskrba Libije opremom, sirovinama
i materijalom, kao i davanje licenci za proizvodnju te robe.

Popis robe iz stavka 1. ovog članka naveden je u Prilogu koji je sastavni
dio ove Uredbe.

Iznimno, poslovi iz stavka 1. ovog članka mogu se obaviti uz posebno
odobrenje ministra gospodarstva.

Članak 3.

Zabranjuje se Vladi ili tijelima vlasti Libije, pravnim i fizičkim osobama
iz Libije koje imaju novčana sredstva, potraživanja ili prava po osnovu
robno-novčanih, financijskih, imovinskih i drugih odnosa u Republici Hrvatskoj,
a kojima je vlasnik ili djeluje u korist Vlade ili tijela vlasti Libije,
raspolaganje tim sredstvima, potraživanjima i pravima, kao i njihov prijenos
na druge osobe u Republici Hrvatskoj ili izvan Republike Hrvatske.

Odredbe stavka 1. ovog članka odnose se i na izvršavanje sporazuma i
ugovora sklopljenih prije stupanja na snagu Rezolucije 883 (1993) odnosno
prije 1. prosinca 1993. godine.

Odredbe stavka 1. i 2. ovog članka odgovarajuće se odnose na libijske
projekte i na one strane osobe koje su u vlasništvu, pod nadzorom, ili
djeluju u korist Libije.

Članak 4.

Odredbe članka 3. ove Uredbe ne odnose se na novčana i druga financijska
sredstva ili potraživanja koja potječu od prodaje ili isporuke nafte i
naftnih derivata, zemnog plina i derivata plina, poljoprivrednih proizvoda,
porijeklom iz Libije i izvezenih iz Libije nakon 1. prosinca 1993. godine,
uz uvjet da se ta sredstva vode na posebnim računima kod banaka ovlaštenih
za poslove s inozemstvom.

Članak 5.

Zabranjuje se otvaranje ureda libijske zrakoplovne kompanije Libyan
Arab Airlines u Republici Hrvatskoj.

Zabranjuje se avio prijevoznicima i drugim pravnim osobama iz Republike
Hrvatske kupnja i prodaja avionskih karata Libyan Arab Airlinesa uključivo
i obavljanje prihvata i indosiranja karata i drugih dokumenata koje izdaje
ta zrakoplovna kompanija.

Članak 6.

Zabranjuje se domaćim i stranim zrakoplovima polijetanje i prelet zračnog
prostora Republike Hrvatske prema teritoriju Libije ili njihovo slijetanje
ako polaze s tog teritorija, osim ako let nije odobrio Odbor Vijeća sigurnosti.

Članak 7.

Zabranjuje se pravnim i fizičkim osobama:

1. zaključivanje ili obnavljanje ugovora za isporuku u Libiju zrakoplova
i dijelova zrakoplova;

2. pružanje tehničkih usluga ili usluga održavanja zrakoplova i dijelova
zrakoplova namijenjenih Libiji ili u vlasništvu osoba iz Libije;

3. izvoz i isporuka materijala namijenjenog izgradnji i održavanju civilnih
i vojnih zračnih luka i pratećih objekata i opreme u Libiji, kao i pružanje
tehničkih i drugih usluga namijenjenih održavanju civilnih i vojnih zračnih
luka ili pratećih objekata i uređaja, osim sigurnosne opreme i usluga koje
se izravno odnose na kontrolu civilnog zračnog prometa;

4. obuka i pružanje savjeta i pomoći libijskim pilotima i drugom osoblju
za održavanje zrakoplova ili uzletišta u Libiji;

5. osiguranje ili obnavljanje osiguranja za zrakoplove u vlasništvu
osoba iz Libije.

Članak 8.

Ministar gospodarstva po prethodno pribavljenom mišljenju ministra financija
i ministra pomorstva, prometa i veza će po potrebi donijeti propis kojim
će urediti način i postupak u svezi s odobravanjem izvoza i iznošenja robe
i usluga u Libiju, kao i plaćanja robe i usluga u Libiju, te postupanje
sa zrakoplovima i drugim prijevoznim sredstvima porijeklom iz Libije, u
vlasništvu ili pod nadzorom osoba iz Libije.

Članak 9.

Novčanom kaznom od 100.000 do 200.000 kuna kaznit će se za prekršaj
pravna osoba:

1. ako izvozi i iznosi robe i usluge i obavlja druge gospodarske aktivnosti,
protivno odredbi članka 2. ove Uredbe;

2. ako omogući raspolaganje novčanim sredstvima i potraživanjima ili
pravima te obavlja financijske i druge transakcije, protivno članku 3.
ove Uredbe;

3. ako omogući otvaranje ureda Libyan Arab Airlinesa u Republici Hrvatskoj,
protivno članku 5. ove Uredbe;

4. ako kupuje i prodaje avionske karte i obavlja prihvat i indosiranje
karata i drugih dokumenata koje izdaje libijska zrakoplovna kompanija,
protivno članku 5. ove Uredbe;

5. ako obavlja polijetanje i prelet zračnog prostora Republike Hrvatske
prema teritoriju Libije odnosno, ako obavlja slijetanje u Republici Hrvatskoj,
protivno odredbi članka 6. ove Uredbe;

6. ako obavlja gospodarske aktivnosti, protivno odredbama članka 7.
ove Uredbe.

Novčanom kaznom od 2.000 do 20.000 kuna kaznit će se za prekršaj iz
stavka 1. ovog članka odgovorna osoba u pravnoj osobi.

Članak 10.

Novčanom kaznom od 4.000 do 20.000 kuna kaznit će se za prekršaj fizička
osoba:

1. ako izvozi i iznosi robe i usluge i obavlja druge gospodarske aktivnosti,
protivno odredbi članka 2. ove Uredbe;

2. ako omogući raspolaganje novčanim sredstvima i potraživanjima ili
pravima te obavlja financijske i druge transakcije, protivno članku 3.
ove Uredbe;

3. ako omogući otvaranje ureda Lybian Arab Airlinesa u Republici Hrvatskoj,
protivno članku 5. ove Uredbe;

4. ako kupuje i prodaje avionske karte i obavlja prihvat i indosiranje
karata i drugih dokumenata koje izdaje libijska zrakoplovna kompanija,
protivno članku 5. ove Uredbe;

5. ako obavlja polijetanje i prelet zračnog prostora Republike Hrvatske
prema teritoriju Libije, odnosno ako obavlja slijetanje u Republici Hrvatskoj,
protivno odredbi članka 6. ove Uredbe:

6. ako obavlja gospodarske aktivnosti, protivno odredbama članka 7.
ove Uredbe.

Članak 11.

Danom primjene ove Uredbe prestaje važiti Uredba o provođenju rezolucija
Vijeća sigurnosti Ujedinjenih naroda u svezi sa sankcijama protiv Socijalističke
Narodne Libijske Arapske Džamahirije ("Narodne novine", broj 44/98).

Članak 12.

Ova Uredba stupa na snagu danom objave u "Narodnim novinama", a primjenjuje
se od 1. travnja 1999. godine.

Klasa: 004-01/99-01/04
Urbroj: 5030116-99-1
Zagreb, 25. ožujka 1999.

Predsjednik
**mr. Zlatko Mateša,** v. r.

PRILOG

**POPIS ROBE
iz stavka 1. članka 2. Uredbe o provođenju rezolucija Vijeća sigurnosti
Ujedinjenih naroda u svezi sa sankcijama protiv Socijalističke Narodne
Libijske Arapske Džamahirije**

I. Crpke srednjeg ili velikog kapaciteta čiji kapacitet iznosi 350 kubičnih
metara na sat ili više, te pogonski dijelovi (plinske turbine i električni
motori) namijenjeni za prijevoz sirove nafte i zemnog plina.

II. Opreme za terminale za sirovu naftu:

- plutače za ukrcaj ili jednostruki vezovi,

- savitljiva crijeva za povezivanje podvodnih razdjeljnika te jednostruki
vezovi i plutajuća ukrcajna savitljiva crijeva velikih dimenzija (od 12
do 16 inča),

- sidreni lanci.

III. Oprema koja nije specijalno konstruirana za terminale za sirovu
naftu, ali se može koristiti u tu svrhu zbog svog velikog kapaciteta:

- ukrcajne crpke velikog kapaciteta (4.000 m3/h) male tlačne visine
(10 bara),

- pomoćne crpke u granicama istih brzina, protoka,

- alati za unutarnji pregled cjevovoda i naprave za čišćenje (npr. strugala
za cijevi - 16 inča i više),

- mjerna oprema velikog kapaciteta (1.000 m3/h i više).

IV. Oprema za rafinerije:

- kotlovi koji udovoljavaju normama ASME 1,

- peći koje udovoljavaju normama ASME 8,

- kolone za naftne frakcije koje udovoljavaju normama ASME 8,

- crpke koje udovoljavaju normama API 610,

- katalitički reaktori koji udovoljavaju normama ASME 8

- gotovi katalizatori, uključujući:

- katalizatore koji sadrže platinu

- katalizatore koji sadrže molibden.

V. Rezervni dijelovi za stavke I. do IV.

Uredba, NN 30/1999-608